b'\n_START_ARTICLE_\nAnte Tomi\xc4\x87\n_START_SECTION_\nInicis\n_START_PARAGRAPH_\nVa comen\xc3\xa7ar a jugar a b\xc3\xa0squet a l\'equip de la seva ciutat, a Dubrovnik. Tomi\xc4\x87, que havia jugat gaireb\xc3\xa9 en totes les posicions, fins i tot de base quan era cadet, va fer una estirada espectacular en nom\xc3\xa9s un any i va passar a jugar de 3-4-5, fins a assentar-se finalment en la posici\xc3\xb3 de 5. L\'espigat Tomi\xc4\x87 va comen\xc3\xa7ar a destacar amb aquest equip, el nivell del qual era molt fluix, igual que la categoria en qu\xc3\xa8 jugava. Per aix\xc3\xb2, en no tenir el nivell adequat per al jove Tomi\xc4\x87, va decidir marxar de la seva ciutat natal per donar-se a con\xc3\xa8ixer a nivell nacional i internacional a Zagreb._NEWLINE_Aix\xc3\xad, va fitxar pel KK Zagreb, no podent jugar durant una temporada per la normativa de la federaci\xc3\xb3 croata. A Zagreb, va comen\xc3\xa7ar a fer-se un nom, arribant a la selecci\xc3\xb3 sub 18, i a la selecci\xc3\xb3 sub 20 posteriorment, amb la qual va jugar l\'Europeu de Turquia el 2006.\n_START_SECTION_\nReial Madrid\n_START_PARAGRAPH_\nA principis de 2010 el Reial Madrid va aconseguir un principi d\'acord amb el KK Zagreb per incorporar al jugador per tres temporades, amb opci\xc3\xb3 del club a ampliar-ne una m\xc3\xa9s, per les quals el jugador percebria uns dos milions d\'euros. La seva primera temporada va ser bastant acceptable, i en la segona, va ser normalment titular i acab\xc3\xa0 essent triat en el quintet ideal de la lliga ACB 2010/11._NEWLINE_Despr\xc3\xa9s de signar uns n\xc3\xbameros de 8,9 punts, 4,8 rebots, i 55% d\'encert en tirs de dos en la seva tercera campanya com a integrant de la plantilla blanca, el club madridista va decidir rescindir el contracte del jugador per la seva "falta de competitivitat."\n_START_SECTION_\nFC Barcelona\n_START_PARAGRAPH_\nDespr\xc3\xa9s d\'abandonar la disciplina del Reial Madrid, es va especular que alguns dels clubs m\xc3\xa9s importants d\'Europa com ara el CSKA Moscou o l\'Efes Pilsen estaven interessats en el seu fitxatge. Finalment el 5 de juliol de 2012, Tomic va fitxar pel FC Barcelona amb tres anys de contracte m\xc3\xa9s un altre d\'opcional, amb un sou anual de m\xc3\xa9s d\'un mili\xc3\xb3 d\'euros. Tomic esdevingu\xc3\xa9 aix\xc3\xad l\'onz\xc3\xa8 jugador de la hist\xc3\xb2ria en haver jugat a les seccions de b\xc3\xa0squet del Reial Madrid i del FC Barcelona._NEWLINE_El juny de 2015 es va anunciar l\'acord per ampliar el seu contracte fins a la fi de la temporada 2017/18, amb opci\xc3\xb3 de seguir una temporada m\xc3\xa9s.'